b"\n_START_ARTICLE_\nHong Kong Airlines\n_START_SECTION_\nComandes d'aeronaus\n_START_PARAGRAPH_\nEl 20 de desembre del 2005, l'empresa sign\xc3\xa0 un memor\xc3\xa0ndum d'entesa amb Boeing per adquirir 30\xc2\xa0Boeing 737-800 i 10\xc2\xa0Boeing 787. Tanmateix, segons el web de l'aerol\xc3\xadnia, tan sols t\xc3\xa9 una comanda en ferm per a quatre Boeing\xc2\xa0737-800, sense mencionar-ne cap per als Boeing\xc2\xa0787._NEWLINE_El 21 de juny del 2007, la companyia sign\xc3\xa0 un memor\xc3\xa0ndum d'entesa amb Airbus per a l'adquisici\xc3\xb3 de 30\xc2\xa0Airbus A320, 20\xc2\xa0Airbus A330-200 equipats amb motors Rolls-Royce Trent 700 i un Airbus Corporate Jet. La comanda fou posteriorment confirmada per la signatura d'un contracte en ferm amb Airbus el 12 de setembre del 2007 i ser\xc3\xa0 compartida entre l'empresa i la seva empresa germana de Hong Kong, Express Airways. El desembre del 2008, tres de les 20\xc2\xa0unitats d'A330-200 inicialment encarregades foren convertides en A330-300 i transferides a Hong Kong International Aviation Leasing Co., Ltd. Seran operats per Hong Kong Airlines._NEWLINE_El 4 de febrer del 2010, Airbus anunci\xc3\xa0 un altre memor\xc3\xa0ndum d'entesa signat amb Hong Kong Airlines per adquirir 6 Airbus\xc2\xa0A330-200. Estan equipats amb motors Pratt & Whitney PW4000 i originalment foren encarregats pel Grup Marsans. Alhora, un dels A330-243 encarregats fou convertit en un -343._NEWLINE_A la Fira Aeron\xc3\xa0utica de Farnborough, el juliol del 2010, Airbus anunci\xc3\xa0 que Hong Kong Airlines havia signat un memor\xc3\xa0ndum d'entesa per convertir comandes per a 15 A330 en A350 i fer una comanda addicional de 10 A330-200. No s'anunci\xc3\xa0 la selecci\xc3\xb3 de motor per als A330."